Nuuskommentaar: Die bose magte wat om ons isDie aantal plaasaanvalle en -moorde van 2010 tot 2016. Daar is onbekende magte wat daarop uit is om die SAUK te vernietig, aldus die SAUK se de facto-bedryfshoof, Hlaudi Motsoeneng. Hy het die opmerkings tydens ’n nuuskonferensie gemaak kort nadat hy en die ewe omstrede voorsitter (en nou enigste lid) van die SAUK-raad, prof. Mbulaheni Maguvhe, die uitstappery van SAUK-lede uit die parlementêre komitee gelei het wat ondersoek na die SAUK instel. Volgens die RSG-berigte het hy die magte nie pertinent as boos beskryf nie, maar in sy uiteensetting van wat die “onbekende magte” met die SAUK probeer bereik, is dit duidelik dat hy hulle as boos beskou. Miskien is hierdie magte nie so boos nie. Die Onafhanklike Kommunikasie-owerheid het ’n strafregtelike klag teen die SAUK gelê omdat die SAUK nie gehoor gegee het aan ’n opdrag om sy omstrede beleid oor die weerhouding van nuuswaardige geweldstonele te skrap nie. Wie is nou eintlik die bose mag? Of dat die SAUK weier om met die ondersoek saam te werk, soos om te weier om sekere dokumente aan die komitee te oorhandig? Van die dokumente is glo ook soek, maar kan gelukkig deur die ouditeur-generaal wat wel oor afskrifte beskik, heringedien word. Baie van hierdie “onbekende magte” is deur die optredes en uitlatings van Maguvhe en Motsoeneng self losgelaat, soos die afdanking van aktualiteitspersoneel (wat deur die arbeidshof tersyde gestel is). Die ANC het nou self die voorsitter se gedrag as walglik beskryf. Maar is die bose magte nie elders nie? As na die jongste AfriForum en die TLU-SA se gesamentlike statistieke oor plaasaanvalle gekyk word, is dit duidelik dat daar nog baie bose magte op plase teenwoordig is, en dat hierdie bendes al groter word en beter georganiseer is. Daar is ook baie ander misdade wat toon dat die boosheid onder ons los is, soos geweld teen vroue en kinders, moorde soos tydens transito-rooftogte en vele meer. Is elke persoon, ook in die regering, wat hom aan korrupsie, wat staatskaping insluit, skuldig maak nie ’n bose mag nie? Die Wêreldbank beskou korrupsie immers as die berowing van ’n land van sy toekoms, en kyk maar hoe na aan rommelstatus huiwer die land nou. En wat van die departement van korrektiewe dienste wat volgens Solidariteit ’n bevinding van die konstitusionele hof in die wind slaan en nie al die lede teen wie onbillik gediskrimineer is, terugwerkend bevorder en vergoed nie. Solidariteit lê nou ’n klag van minagting van die hof, en ook dat sowel die minister en die kommissaris in hul persoonlike hoedanigheid aanspreeklik gehou word ná talle vrugtelose skrywes. Volgens wat pres. Jacob Zuma by geleentheid ’n landelike gemeenskap meegedeel het, sal die voorvadergeeste ook boos wees en diegene wat nie vir die ANC gestem het nie, ry. Dit is ’n bitter lae hou om diegene wat dít wat krom is, soos magsmisbruik en manipulasie van staatsbronne, asook korruptes minstens tot verantwoording probeer roep as “onbekende (bose) magte” te verklaar. In die eerste plek is instansies wat ingryp soos Solidariteit, Freedom Under Law, die Helen Suzman-stigting en Outa nie “onbekende magte” nie – ewemin as die parlement se komitee wat ondersoek instel na die SAUK se manewales. Boos is hulle beslis nie in hul motiewe nie – inteendeel. Benoude katte maak benoude spronge – veral as daardie katte onverdiend groot koppe gekry het.